title: Odluka Komisije (EU) 2021/1363 оd 8. srpnja 2021. kojom se Finskoj odobrava produljenje određenih rokova iz članaka 2., 16. i 17. Uredbe (EU) 2021/267 Europskog parlamenta i Vijeća (priopćeno pod brojem dokumenta C(2021) 4976) (vjerodostojan je samo tekst na engleskom jeziku)

text:
                  16.8.2021

                  HR

                  Službeni list Europske unije

                  L 293/22

         ODLUKA KOMISIJE (EU) 2021/1363
         оd 8. srpnja 2021.
         kojom se Finskoj odobrava produljenje određenih rokova iz članaka 2., 16. i 17. Uredbe (EU) 2021/267 Europskog parlamenta i Vijeća

               (priopćeno pod brojem dokumenta C(2021) 4976)

         (vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/267 Europskog parlamenta i Vijeća od 16. veljače 2021. o utvrđivanju posebnih i privremenih mjera zbog nejenjavanja krize uzrokovane bolešću COVID-19 u pogledu obnove ili produljenja određenih potvrda, dozvola i ovlaštenja, odgode određenih redovnih provjera i redovnih osposobljavanja u određenim područjima zakonodavstva o prometu te produljenja određenih razdoblja iz Uredbe (EU) 2020/698 (1), a posebno njezin članak 2. stavak 8., članak 9. stavak 4., članak 10. stavak 4., članak 11. stavak 4., članak 12. stavak 5., članak 16. stavak 4. i članak 17. stavak 4.,
         budući da:

                     (1)

                     Člankom 2. stavkom 1. Uredbe (EU) 2021/267 produljuju se rokovi u kojima imatelj svjedodžbe o stručnoj osposobljenosti („SSO”) treba obaviti periodično osposobljavanje, a koji bi inače bili istekli ili bi inače istekli u razdoblju od 1. rujna 2020. do 30. lipnja 2021. Člankom 2. stavkom 3. te uredbe produljuje se valjanost usklađene oznake „95” Unije.

                     (2)

                     Člankom 2. stavkom 5. Uredbe (EU) 2021/267 produljuje se valjanost vozačkih kartica o kvalifikacijama iz Priloga II. Direktivi 2003/59/EZ Europskog parlamenta i Vijeća (2), a koja bi inače bila istekla ili bi inače istekla u razdoblju od 1. rujna 2020. do 30. lipnja 2021.

                     (3)

                     Člankom 9. stavkom 1. Uredbe (EU) 2021/267 produljuju se rokovi za obnovu jedinstvenih potvrda o sigurnosti iz članka 10. stavka 13. Direktive (EU) 2016/798 Europskog parlamenta i Vijeća (3) koji bi inače bili istekli ili bi inače istekli u razdoblju od 1. rujna 2020. do 30. lipnja 2021.

                     (4)

                     Člankom 9. stavkom 2. Uredbe (EU) 2021/267 produljuje se valjanost uvjerenja o sigurnosti iz članka 12. stavka 2. Direktive (EU) 2016/798 koja bi inače bila istekla ili bi inače istekla u razdoblju od 1. rujna 2020. do 30. lipnja 2021.

                     (5)

                     Člankom 10. stavkom 1. Uredbe (EU) 2021/267 produljeni su rokovi za obnovu potvrda o sigurnosti iz članka 10. stavka 5. Direktive 2004/49/EZ Europskog parlamenta i Vijeća (4) koji bi inače bili istekli ili bi inače istekli u razdoblju od 1. rujna 2020. do 30. lipnja 2021.

                     (6)

                     Člankom 10. stavkom 2. Uredbe (EU) 2021/267 produljuju se rokovi za obnovu uvjerenja o sigurnosti iz članka 11. stavka 2. Direktive 2004/49/EZ koji bi inače bili istekli ili bi inače istekli u razdoblju od 1. rujna 2020. do 30. lipnja 2021.

                     (7)

                     Člankom 11. stavkom 1. Uredbe (EU) 2021/267 produljuje se valjanost dozvola za strojovođe koja bi inače bila istekla ili bi inače istekla u razdoblju od 1. rujna 2020. do 30. lipnja 2021.

                     (8)

                     Člankom 11. stavkom 2. Uredbe (EU) 2021/267 produljuju se rokovi u kojima imatelji dozvola za strojovođe trebaju obaviti redovne provjere, a koji bi inače bili istekli ili bi inače istekli u razdoblju od 1. rujna 2020. do 30. lipnja 2021.

                     (9)

                     Člankom 12. stavkom 1. Uredbe (EU) 2021/267 produljuju se rokovi za provedbu redovne revizije koji bi inače bili istekli ili bi inače istekli u razdoblju od 1. rujna 2020. do 30. lipnja 2021.

                     (10)

                     Člankom 12. stavkom 2. Uredbe (EU) 2021/267 produljuje se valjanost privremenih dozvola koja bi inače bila istekla ili bi inače istekla u razdoblju od 1. rujna 2020. do 30. lipnja 2021.

                     (11)

                     Člankom 16. stavkom 1. Uredbe (EU) 2021/267 produljuju se rokovi za provedbu redovitih pregleda procjena sigurnosne zaštite luke, koji bi inače bili istekli ili bi istekli u razdoblju od 1. rujna 2020. do 30. lipnja 2021.

                     (12)

                     Člankom 16. stavkom 2. Uredbe (EU) 2021/267 produljuju se rokovi od 18 mjeseci za provedbu različitih vrsta vježbi iz dijela B odjeljaka 13.7. i 18.6. Priloga III. Uredbi (EZ) br. 725/2004 Europskog parlamenta i Vijeća (5) koji bi inače bili istekli ili bi inače istekli u razdoblju od 1. rujna 2020. do 30. lipnja 2021.

                     (13)

                     Člankom 17. stavkom 1. Uredbe (EU) 2021/267 produljuju se rokovi za provedbu preispitivanja procjena sigurnosne zaštite luke i planova sigurnosne zaštite luke koji bi inače bili istekli ili bi inače istekli u razdoblju od 1. rujna 2020. do 30. lipnja 2021.

                     (14)

                     Člankom 17. stavkom 2. Uredbe (EU) 2021/267 produljuju se rokovi od 18 mjeseci za provedbu vježbi osposobljavanja koji bi inače bili istekli ili bi inače istekli u razdoblju od 1. rujna 2020. do 30. lipnja 2021.

                     (15)

                     Dopisom od 27. svibnja 2021. Finska je podnijela obrazloženi zahtjev za produljenje određenih rokova iz članka 2. stavaka 1., 3. i 5., članka 9. stavaka 1. i 2., članka 10. stavaka 1. i 2., članka 11. stavaka 1. i 2., članka 12. stavaka 1. i 2., članka 16. stavaka 1. i 2. te članka 17. stavaka 1. i 2. Uredbe (EU) 2021/267. Finska je 1., 7., 10. i 14. lipnja 2021. dostavila dodatne informacije u prilog svojem zahtjevu.

                     (16)

                     Svojim obrazloženim zahtjevom Finska traži, kao prvo, da se razdoblja od 1. rujna 2020. do 30. lipnja 2021. iz članka 2. stavka 1. Uredbe (EU) 2021/267, za potrebe te odredbe i za potrebe članka 2. stavka 3., iz članka 2. stavka 5., članka 9. stavaka 1. i 2., članka 10. stavaka 1. i 2., članka 11. stavaka 1. i 2., članka 12. stavaka 1. i 2., članka 16. stavaka 1. i 2. te članka 17. stavaka 1. i 2. te uredbe produlje za četiri mjeseca i, kao drugo, da se rokovi koji istječu 30. rujna 2021. iz članka 16. stavaka 1. i 2. i članka 17. stavaka 1. i 2. te uredbe produlje za četiri mjeseca.

                     (17)

                     Prema informacijama koje je dostavila Finska provedba periodičnog osposobljavanja ili njegovo dokazivanje, označivanje usklađenom oznakom „95” Unije i obnova vozačkih kartica o kvalifikacijama u Finskoj, obnova jedinstvenih potvrda o sigurnosti, obnova uvjerenja o sigurnosti, obnova dozvola za strojovođe koji upravljaju lokomotivama i vlakovima, provedba relevantnih redovnih provjera, redovna revizija željezničkih prijevoznika, obnova privremenih dozvola željezničkih prijevoznika, provedba procjene sigurnosne zaštite luke, provedba preispitivanja procjena sigurnosne zaštite luke ili planova sigurnosne zaštite luke i provedba vježbi osposobljavanja u Finskoj će vjerojatno i dalje biti neizvedivi i nakon 30. lipnja 2021. zbog mjera koje je poduzela radi sprečavanja ili ograničavanja širenja bolesti COVID-19.

                     (18)

                     Finske vlasti prije svega smatraju da se epidemiološka situacija ne može predvidjeti i da je moguće da će se pogoršati. Prema toj državi članici situacija je i dalje nesigurna, mjere za suzbijanje epidemije razlikuju se ovisno o regiji, a broj zaraženih bolešću COVID-19 u posljednje je vrijeme u porastu. Kad bi se epidemiološka situacija u Finskoj iznenada pogoršala, javile bi se poteškoće s obnovom ili produljenjem određenih potvrda, dozvola i uvjerenja te bi se određene redovne provjere i periodična osposobljavanja morali odgoditi.

                     (19)

                     Prema informacijama koje je dostavila Finska u vezi s člankom 2. Uredbe (EU) 2021/267 zbog mjera koje je poduzela radi sprečavanja ili ograničavanja širenja bolesti COVID-19 tečajevi periodičnog osposobljavanja ograničeni su i otkazani.

                     (20)

                     Ponajprije ograničenja okupljanja koja su odredile finske vlasti utjecale su te i dalje utječu na organizaciju periodičnog osposobljavanja za vozače autobusa i kamiona. Periodična osposobljavanja provedena su na daljinu dok su se nastavnik i sudionici nalazili na različitim lokacijama. Zbog tih je mjera ponuda periodičnih osposobljavanja bila ograničena.

                     (21)

                     Nadalje, prema informacijama koje je dostavila Finska maksimalan broj sudionika dopušten na tečajevima osposobljavanja kretao se od 6 do 20 osoba ovisno o situaciji s bolešću COVID-19, pri čemu je trenutačno dopušteno najviše šest sudionika. Takva ograničenja pridonijela su smanjenju broja periodičnih osposobljavanja koja su se održala u posljednje vrijeme. Prema navodima Finske nekoliko organizacija i poduzeća koji održavaju periodično osposobljavanje za vozače autobusa i kamiona prestalo je planirati održavanje osposobljavanja 2020.–2021. jer su smatrali da je vjerojatno da će se osposobljavanja otkazati. Stoga postoji niz neodržanih periodičnih osposobljavanja koje treba organizirati.

                     (22)

                     Osim toga, Finska očekuje povećanu potražnju za periodičnim osposobljavanjima nakon ukidanja ograničenja pa bi četveromjesečno produljenje omogućilo pružateljima usluga osposobljavanja da prilagode svoje poslovanje. Budući da se situacija s bolešću COVID-19 polako poboljšava, očekuje se da će se obujam prijevoza znatno povećati i da će se morati provesti odgođena periodička osposobljavanja. Finska navodi da će poduzeća to morati koordinirati tako da se ne ugrozi sigurnost opskrbe ni putnički promet, a to zahtijeva mnogo vremena.

                     (23)

                     Na temelju informacija koje je dostavila Finska zatraženo produljenje referentnih razdoblja iz članka 2. stavka 1., za potrebe te odredbe i za potrebe članka 2. stavka 3. Uredbe (EU) 2021/267, i iz članka 2. stavka 5. te uredbe odnosi se samo na referentno razdoblje od 1. srpnja 2021. do 31. listopada 2021., kojim je obuhvaćen samo manji broj profesionalnih vozača. Osim toga, većina vozača kojima će to produljeno razdoblje valjanosti koristiti već je prošla periodička osposobljavanja barem jednom, čime su dokazali svoju stručnost i kompetencije. Nadalje, zatraženo produljenje odnosi se na relativno kratko razdoblje, i to samo na referentno razdoblje utvrđeno u Uredbi (EU) 2021/267, a ne na valjanost dotičnih dokumenata. Zatraženo produljenje stoga ne bi trebalo dovesti do nerazmjernih rizika u pogledu sigurnosti i zaštite u prometu.

                     (24)

                     Kad je riječ o članku 16. stavcima 1. i 2. i članku 17. stavcima 1. i 2. Uredbe (EU) 2021/267, prema informacijama koje je dostavila Finska u vezi sa sigurnosnom zaštitom luke i pomorskom sigurnosti mjere koje je poduzela radi ograničavanja širenja pandemije bolesti COVID-19 utjecale su na redovne preglede i periodična osposobljavanja, no nisu ih spriječile.

                     (25)

                     Na temelju informacija koje je dostavila ta država članica, ako pregledi na licu mjesta nisu bili mogući, relevantni pregledi obavljeni su na daljinu. Međutim, manje luke od samog početka pandemije primjenjuju model poslovanja prema kojem su svi posjeti luci obustavljeni ili je broj gostiju strogo ograničen na samo jednog do tri gosta istodobno. Najveće teretne i putničke luke, odnosno luka u Helsinkiju, Turkuu i luka Hamina/Kotka, primjenjuju model dvosmjenskog rada radi sprečavanja širenja virusa. Takve su mjere očigledno ograničile pristup lukama, a time i utjecale na aktivnosti kao što je pregled procjena sigurnosne zaštite luke i planova sigurnosne zaštite luke.

                     (26)

                     Nadalje, prema informacijama koje je dostavila Finska za neometan rad luka ključno je da se članove kritičnog osoblja luke ne izloži virusu i ne stavi u karantenu. Određene dužnosti moraju se obavljati na radnom mjestu, što neće biti moguće ako se članove kritičnog osoblja izloži virusu. Mjere ograničavanja prisutnosti kritičnog osoblja stoga stvaraju poteškoće u provedbi pregleda procjena sigurnosne zaštite luke i planova sigurnosne zaštite luke.

                     (27)

                     Osim toga, prema informacijama koje su dostavile finske vlasti, zbog mjera poduzetih radi sprečavanja širenja bolesti COVID-19 opsežnije vježbe koje se organiziraju svake dvije godine i na kojima moraju sudjelovati službenici raznih tijela, kao što su finska Agencija za promet i komunikaciju, carina, policija i vatrogasne i spasilačke službe, odgođene su do daljnjega. Iako se samo planiranje može obaviti putem interneta, priprema za te vježbe i njihova provedba u luci stvorile bi znatnu prijetnju od izlaganja virusu jer bi u njih bio uključen velik broj ljudi. Prema toj državi članici poduzeća koja obavljaju lučke djelatnosti u pravilu imaju mali broj zaposlenika iako su im dužnosti opsežne. Poduzeća koja lučkim prometom upravljaju cijele godine u prosjeku imaju od četiri do osam administrativnih zaposlenika, dok najmanja poduzeća imaju od jednog do četiri zaposlenika. Zbog toga je svaki zaposlenik iznimno važan za obavljanje djelatnosti.

                     (28)

                     Primjena novih modela rada uslijed pandemije bolesti COVID-19 stvorila je velike količine dodatnog posla jer operaterima trebaju smjernice o tome što treba poduzeti ako se na plovilima sumnja na zarazu ili je potvrđena zaraza bolešću COVID-19. Situacije u kojima su zaposlenici koji rade u luci bili izloženi virusu i stavljeni u karantenu stvorile su probleme za poslovanje poduzeća jer se određene dužnosti moraju obavljati na radnom mjestu.

                     (29)

                     Finske vlasti procjenjuju da bi se situacija uzrokovana pandemijom bolesti COVID-19 trebala normalizirati u sljedeća četiri mjeseca, što je relativno kratko razdoblje. Procjepljivanje se provodi dobrim tempom, a prema procjenama finskog Zavoda za zdravstvo i socijalnu skrb do kraja listopada 2021. znatan udio stanovništva bit će u potpunosti cijepljen. Stoga finske vlasti smatraju da je četveromjesečno produljenje opravdano i da dulje produljenje nije potrebno. Osim toga, to dodatno razdoblje omogućilo bi oporavak određenih djelatnosti, što bi pomoglo u povratku na normalnu situaciju kao prije pandemije.

                     (30)

                     Finskoj je potrebno samo produljenje razdoblja od 1. rujna 2020. do 30. lipnja 2021. i primjenjivih rokova, a ne razdoblja od 10 mjeseci utvrđenih u članku 16. stavku 2. i članku 17. stavcima 1. i 2. Uredbe (EU) 2021/267. Nadalje, Finska tvrdi da se sigurnosne vježbe mogu provoditi, no u manjem opsegu ili na internetu. Zatraženo produljenje stoga ne bi trebalo dovesti do nerazmjernih rizika u pogledu sigurnosti.

                     (31)

                     Stoga bi Finskoj trebalo odobriti produljenje razdoblja od 1. rujna 2020. do 30. lipnja 2021. iz članka 2. stavka 1., za potrebe te odredbe i za potrebe članka 2. stavka 3., i iz članka 2. stavka 5., članka 16. stavaka 1. i 2. te članka 17. stavaka 1. i 2. Uredbe (EU) 2021/267 te produljenje rokova koji istječu 30. rujna 2021. iz članka 16. stavaka 1. i 2. i članka 17. stavaka 1. i 2. te uredbe za četiri mjeseca.

                     (32)

                     Kad je riječ o članku 9. stavcima 1. i 2., članku 10. stavcima 1. i 2., članku 11. stavcima 1. i 2. i članku 12. stavcima 1. i 2. Uredbe (EU) 2021/267, finske vlasti objasnile su da, iako Finska malo sudjeluje u izravnom međunarodnom željezničkom prometu unutar EU-a (relacija Tornio, Finska – Haparanda, Švedska), željeznički teretni promet na relacijama Finska–Rusija i Finska–Kina vrlo je važan te da je željeznički promet pokazao svoju otpornost tijekom pandemije bolesti COVID-19. Prema finskim vlastima obujam međunarodnog željezničkog teretnog prometa čak se povećao tijekom pandemije. Stoga finske vlasti smatraju da treba produljiti uvjerenja za željeznički promet.

                     (33)

                     Prema informacijama koje je dostavila Finska finske vlasti smatraju da treba produljiti uvjerenja o sigurnosti jer takvih uvjerenja ima najviše i jer se usto moraju provesti redovne provjere.

                     (34)

                     Nadalje, finske vlasti obavijestile su Komisiju da je i jedan željeznički prijevoznik primijenio model rada u okviru kojeg je moguće i u iznimnim okolnostima organizirati dokazivanje kompetencija prema planiranom rasporedu. Ta je država članica ujedno pojasnila da očekuje obnovu i zahtjeve za obnovu vrlo malog broja potvrda, dozvola i uvjerenja u razdoblju od 1. srpnja 2021. do 31. listopada 2021.

                     (35)

                     Unatoč nekoliko zahtjeva za konkretne informacije i dodatna pojašnjenja o potrebi za produljenjima razdoblja od 1. rujna 2020. do 30. lipnja 2021. iz članka 9. stavaka 1. i 2., članka 10. stavaka 1. i 2., članka 11. stavaka 1. i 2. te članka 12. stavaka 1. i 2. Uredbe (EU) 2021/267 za četiri mjeseca, Komisija nije primila informacije koje su joj potrebne da obrazloženi zahtjev koji su podnijele finske vlasti ocijeni u skladu s člankom 9. stavkom 4., člankom 10. stavkom 4., člankom 11. stavkom 4. i člankom 12. stavkom 5. te uredbe.

                     (36)

                     Komisija smatra da Finska nije dostavila konkretne informacije o razlozima zbog kojih će obnova jedinstvenih potvrda o sigurnosti iz članka 9. stavaka 1. i 2., obnova potvrda o sigurnosti ili uvjerenja o sigurnosti iz članka 10. stavaka 1. i 2., obnova dozvola ili provedba redovnih provjera iz članka 11. stavaka 1. i 2., provedba redovne revizije ili prekid privremenog oduzimanja dozvola ili izdavanje novih dozvola u slučajevima u kojima su dozvole bile ukinute kako je navedeno u članku 12. stavcima 1. i 2. Uredbe (EU) 2021/267 vjerojatno i dalje biti neizvedivi i nakon 30. lipnja 2021. zbog mjera koje je Finska poduzela radi sprečavanja ili ograničavanja širenja bolesti COVID-19. Ta država članica nije dostavila ni informacije o tome zašto zatražena produljenja ne dovode do nerazmjernih rizika u pogledu sigurnosti i zaštite željezničkog prometa.

                     (37)

                     Iako je Finska dostavila određene informacije o mjerama donesenima radi sprečavanja širenja pandemije, koje bi mogle utjecati na cjelokupni prometni sektor, ta država članica nije dostavila informacije o tome kako su te mjere konkretno utjecale na obnovu dozvola i uvjerenja ili na provedbu aktivnosti iz članka 9. stavaka 1. i 2., članka 10. stavaka 1. i 2., članka 11. stavaka 1. i 2. te članka 12. stavaka 1. i 2. Uredbe (EU) 2021/267. Prije svega nisu dostavljene konkretne informacije o mjerama koje utječu na obnovu dozvola za strojovođe ili na odredbe o sigurnosti željezničkog prometa. Osim toga, Komisija nije primila konkretne informacije o potrebi za produljenjem razdoblja iz članka 12. Uredbe (EU) 2021/267.

                     (38)

                     Komisija nije u mogućnosti utvrditi da su zahtjevi utvrđeni u tim odredbama ispunjeni kao ni da zatražena produljenja ne dovode do nerazmjernih rizika u pogledu sigurnosti i zaštite željezničkog prometa. Stoga se Finskoj ne bi trebalo odobriti produljenje razdoblja od 1. rujna 2020. do 30. lipnja 2021. iz članka 9. stavaka 1. i 2., članka 10. stavaka 1. i 2., članka 11. stavaka 1. i 2. te članka 12. stavaka 1. i 2. Uredbe (EU) 2021/267.

                     (39)

                     Finska se složila da se ova Odluka donese i priopći na engleskom jeziku,

               DONIJELA JE OVU ODLUKU:

            Članak 1.
            Finskoj se odobravaju sljedeća produljenja:

                        (a)

                        produljenje razdoblja od 1. rujna 2020. do 30. lipnja 2021. iz članka 2. stavka 1. Uredbe (EU) 2021/267 za četiri mjeseca, za potrebe članka 2. stavaka 1. i 3. te uredbe;

                        (b)

                        produljenje razdoblja od 1. rujna 2020. do 30. lipnja 2021. iz članka 2. stavka 5., članka 16. stavaka 1. i 2. i članka 17. stavaka 1. i 2. te uredbe za četiri mjeseca;

                        (c)

                        produljenje roka koji istječe 30. rujna 2021. iz članka 16. stavaka 1. i 2. i članka 17. stavaka 1. i 2. te uredbe do 31. siječnja 2022.

            Članak 2.
            Finskoj se ne odobrava produljenje razdoblja od 1. rujna 2020. do 30. lipnja 2021. iz članka 9. stavaka 1. i 2., članka 10. stavaka 1. i 2., članka 11. stavaka 1. i 2. te članka 12. stavaka 1. i 2. Uredbe (EU) 2021/267 za četiri mjeseca.

            Članak 3.
            Ova je Odluka upućena Republici Finskoj.

            Sastavljeno u Bruxellesu 8. srpnja 2021.

                  Za Komisiju

               Adina-Ioana VĂLEAN

                  Članica Komisije

            (1)  SL L 60, 22.2.2021., str. 1.

            (2)  Direktiva 2003/59/EZ Europskog parlamenta i Vijeća od 15. srpnja 2003. o početnim kvalifikacijama i periodičnom osposobljavanju vozača određenih cestovnih vozila za prijevoz robe ili putnika, o izmjeni Uredbe Vijeća (EEZ) br. 3820/85 i Direktive Vijeća 91/439/EEZ te stavljanju izvan snage Direktive Vijeća 76/914/EEZ (SL L 226, 10.9.2003., str. 4.).

            (3)  Direktiva (EU) 2016/798 Europskog parlamenta i Vijeća od 11. svibnja 2016. o sigurnosti željeznica (SL L 138, 26.5.2016., str. 102.).

            (4)  Direktiva 2004/49/EZ Europskog parlamenta i Vijeća od 29. travnja 2004. o sigurnosti željeznica Zajednice i izmjeni Direktive Vijeća 95/18/EZ o izdavanju dozvola za obavljanje usluga u željezničkom prijevozu i Direktive 2001/14/EZ o dodjeli željezničkog infrastrukturnog kapaciteta i ubiranju pristojbi za korištenje željezničke infrastrukture i dodjeli rješenja o sigurnosti (Direktiva o sigurnosti željeznice) (SL L 164, 30.4.2004., str. 44.).

            (5)  Uredba (EZ) br. 725/2004 Europskog parlamenta i Vijeća od 31. ožujka 2004. o jačanju sigurnosne zaštite brodova i luka (SL L 129, 29.4.2004., str. 6.).


title: Odluka Komisije (EU) 2021/1344 оd 9. kolovoza 2021. o utvrđivanju kriterija za određivanje razdoblja tijekom kojeg se osobama koje predstavljaju prijetnju za sigurnost može zabraniti ulazak u prostore Komisije

text:
                  16.8.2021

                  HR

                  Službeni list Europske unije

                  L 292/27

         ODLUKA KOMISIJE (EU) 2021/1344
         оd 9. kolovoza 2021.
         o utvrđivanju kriterija za određivanje razdoblja tijekom kojeg se osobama koje predstavljaju prijetnju za sigurnost može zabraniti ulazak u prostore Komisije
         EUROPSKA KOMISIJA,
         uzimajući u obzir Odluku Komisije (EU, Euratom) 2015/443 od 13. ožujka 2015. o sigurnosti u Komisiji (1), a posebno njezin članak 12. stavak 1. točku (b) i članak 21.,
         budući da:

                     (1)

                     Komisija mora djelovati u sigurnom i zaštićenom okruženju. Za to joj je potreban dosljedan i integriran pristup sigurnosti kojim se pružaju odgovarajuće razine zaštite osoba, imovine i informacija, razmjerne utvrđenim rizicima, te kojim se osigurava učinkovita i pravovremena sigurnosna zaštita. Komisija je izložena ozbiljnim sigurnosnim prijetnjama i izazovima, posebno onima koji se odnose na terorizam te političku i gospodarsku špijunažu.

                     (2)

                     Kako bi se zajamčila sigurnost osoba, imovine i informacija, Komisija, to jest Uprava za sigurnost njezine Glavne uprave za ljudske resurse i sigurnost, poduzima mjere u skladu s Odlukom (EU, Euratom) 2015/443 koje se primjenjuju na sve službe Komisije i u svim prostorima Komisije. Te mjere obuhvaćaju ograničene mjere koje se odnose na osobe koje predstavljaju prijetnju za sigurnost, uključujući zabranu ulaska u prostore Komisije na određeno vrijeme u skladu s člankom 12. stavkom 1. točkom (b) te odluke.

                     (3)

                     Pri odlučivanju o zabrani ulaska određene osobe ili osoba u prostore Komisije, ako se u skladu s člankom 12. stavkom 1. točkom (b) te odluke smatra da dotična osoba ili osobe predstavljaju prijetnju za sigurnost Komisije, osoblje Komisije koje je ovlašteno za odlučivanje o zabrani ulaska u skladu s člancima 5. i 12. Odluke (EU, Euratom) 2015/443 trebalo bi svaku prijetnju procijeniti zasebno, uzimajući u obzir relevantne pojedinačne okolnosti.

                     (4)

                     Ograničenje pristupa može se odnositi na jedan prostor, više prostora ili čak sve prostore Komisije.

                     (5)

                     Pri određivanju razdoblja zabrane trebalo bi uzeti u obzir vjerojatnost, ozbiljnost i trajanje prijetnje.

                     (6)

                     Ova se Odluka ne bi smjela primjenjivati na zabranu ulaska u prostore Komisije koja je donesena u kontekstu postupka suspenzije u skladu s člankom 23. Priloga IX. Pravilniku o osoblju.

                     (7)

                     Ova se Odluka ne bi smjela primjenjivati na osoblje Komisije koje radi u delegacijama Unije, na koje bi se trebala primjenjivati sigurnosna pravila Europske službe za vanjsko djelovanje.

                     (8)

                     U skladu s unutarnjim poslovnikom član Komisije nadležan za sigurnosna pitanja ovlašten je Odlukom Komisije C(2016) 2797 (2) za utvrđivanje provedbenih pravila kojima se utvrđuju kriteriji potrebni za određivanje razdoblja koja se primjenjuju na zabranu pristupa prostorima Komisije u skladu s člankom 12. Odluke (EU, Euratom) 2015/443. Ta je ovlast Odlukom Komisije C(2021) 2684 dalje delegirana glavnom direktoru Glavne uprave za ljudske resurse i sigurnost (3).

                     (9)

                     Sigurnosne mjere na temelju ove Odluke trebale bi biti u skladu s načelima za sigurnost u Komisiji utvrđenima u članku 3. Odluke (EU, Euratom) 2015/443, posebno poštujući Povelju Europske unije o temeljnim pravima,

               DONIJELA JE OVU ODLUKU:

            Članak 1.
            Predmet i područje primjene

               1.   Ovom se Odlukom utvrđuju kriteriji za određivanje razdoblja tijekom kojeg se osobama koje predstavljaju prijetnju za sigurnost može zabraniti ulazak u prostore Komisije u skladu s člankom 12. stavkom 1. točkom (b) Odluke (EU, Euratom) 2015/443.

               2.   Ova Odluka primjenjuje se na sve službe Komisije i u svim prostorima Komisije. Na osoblje Komisije koje radi u delegacijama Unije primjenjuju se sigurnosna pravila Europske službe za vanjsko djelovanje (4).

               3.   Ova se Odluka ne primjenjuje na postupke suspenzije u skladu s člankom 23. Priloga IX. Pravilniku o osoblju za dužnosnike i Uvjetima zaposlenja ostalih službenika Europske ekonomske zajednice i Europske zajednice za atomsku energiju (5).

            Članak 2.
            Područje primjene zabrane

               1.   Zabrana iz članka 1. stavka 1. može se odnositi na jedan prostor, više prostora ili sve prostore Komisije.

               2.   Ako Komisija prostore dijeli s drugim institucijama, agencijama i tijelima EU-a, dužna im je priopćiti odluku o zabrani pristupa Komisijinim dijelovima dotičnih prostora.

            Članak 3.
            Razdoblje zabrane

               1.   Razdoblje zabrane iz članka 1. stavka 1. temelji se na procijenjenom trajanju, vjerojatnosti i ozbiljnosti prijetnje za sigurnost.

               2.   Kriteriji za procjenu ozbiljnosti prijetnje za sigurnost uključuju sljedeće:

                           (a)

                           potencijalni stupanj štete za život, tjelesni integritet, dobrobit ili zdravlje osoba te potencijalnu štetu za imovinu i informacije;

                           (b)

                           je li prijetnja povezana s počinjenjem kaznenog djela;

                           (c)

                           proizlazi li prijetnja iz nepažnje, krajnje nepažnje ili namjere;

                           (d)

                           je li ponašanje osobe koja predstavlja prijetnju nasilno ili agresivno i ponavlja li se;

                           (e)

                           potencijalni financijski gubitak za Komisiju;

                           (f)

                           potencijalnu štetu za ugled Komisije.

               3.   Ako se trajanje prijetnje ne može procijeniti s dovoljnom sigurnošću, a prijetnja je vrlo ozbiljna, osobi koja predstavlja prijetnju zabrana se može izreći na neodređeno vrijeme. To se osobito primjenjuje ako za prijetnju vrijedi jedna od sljedećih tvrdnji:

                           (a)

                           obuhvaća sudjelovanje u terorističkim ili špijunskim aktivnostima i mrežama;

                           (b)

                           mogla bi uzrokovati gubitak života, tešku ozljedu ili nepravdu, mogla bi uzrokovati znatnu štetu na imovini, mogla bi ugroziti osjetljive ili klasificirane podatke ili bi mogla obustaviti rad IT sustava ili nužnih operativnih kapaciteta Komisije;

                           (c)

                           obuhvaća nasilno ili agresivno ponašanje ili ponašanje koje se ponavlja, što ozbiljno narušava funkcioniranje službi Komisije.

            Članak 4.
            Preispitivanje zabrana
            Komisija je svaku odluku donesenu u skladu s člankom 12. stavkom 1. točkom (b) Odluke (EU, Euratom) 2015/443 dužna preispitati na zahtjev dotične osobe, pod uvjetom da ta osoba dokaže nove bitne elemente koji opravdavaju preispitivanje zabrane. Komisija svoje preispitivanje temelji na kriterijima prema kojima je izrečena prvotna zabrana.

            Članak 5.
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Bruxellesu 9. kolovoza 2021.

                  Za Komisiju

               Gertrud INGESTAD

                  Glavna direktorica

                  Glavna uprava za ljudske resurse i sigurnost

            (1)  SL L 72, 17.3.2015., str. 41.

            (2)  Odluka Komisije C(2016) 2797 od 4. svibnja 2016. o ovlaštenju povezanom sa sigurnošću.

            (3)  Odluka Komisije C(2021) 2684 od 13. travnja 2021. o odobravanju daljnjeg delegiranja ovlasti dodijeljenih Odlukom Komisije C(2016) 2797 o ovlaštenju povezanom sa sigurnošću.

            (4)  Odluka ADMIN(2017) 10 Visokog predstavnika Unije za vanjske poslove i sigurnosnu politiku od 19. rujna 2017. o sigurnosnim pravilima Europske službe za vanjsko djelovanje (SL C 126, 10.4.2018., str. 1.).

            (5)  Uredba br. 31 (EEZ), 11 (EZAE) o Pravilniku o osoblju za dužnosnike i Uvjetima zaposlenja ostalih službenika Europske ekonomske zajednice i Europske zajednice za atomsku energiju (SL P 45, 14.6.1962., str. 1385.).


title: Odluka Komisije (EU) 2021/1364 оd 9. srpnja 2021. kojom se Poljskoj odobrava produljenje određenih rokova iz članaka 9., 10. i 11. Uredbe (EU) 2021/267 Europskog parlamenta i Vijeća (priopćeno pod brojem dokumenta C(2021) 5030) (vjerodostojan je samo tekst na engleskom jeziku)

text:
                  16.8.2021

                  HR

                  Službeni list Europske unije

                  L 293/28

         ODLUKA KOMISIJE (EU) 2021/1364
         оd 9. srpnja 2021.
         kojom se Poljskoj odobrava produljenje određenih rokova iz članaka 9., 10. i 11. Uredbe (EU) 2021/267 Europskog parlamenta i Vijeća

               (priopćeno pod brojem dokumenta C(2021) 5030)

         (vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/267 Europskog parlamenta i Vijeća od 16. veljače 2021. o utvrđivanju posebnih i privremenih mjera zbog nejenjavanja krize uzrokovane bolešću COVID-19 u pogledu obnove ili produljenja određenih potvrda, dozvola i ovlaštenja, odgode određenih redovnih provjera i redovnih osposobljavanja u određenim područjima zakonodavstva o prometu te produljenja određenih razdoblja iz Uredbe (EU) 2020/698 (1), a posebno njezin članak 9. stavak 4., članak 10. stavak 4. i članak 11. stavak 4.,
         budući da:

                     (1)

                     Člankom 9. stavkom 1. Uredbe (EU) 2021/267 produljuju se rokovi za obnovu jedinstvenih potvrda o sigurnosti iz članka 10. stavka 13. Direktive (EU) 2016/798 Europskog parlamenta i Vijeća (2) koji bi inače bili istekli ili bi inače istekli u razdoblju od 1. rujna 2020. do 30. lipnja 2021.

                     (2)

                     Člankom 9. stavkom 2. Uredbe (EU) 2021/267 produljuje se valjanost uvjerenja o sigurnosti iz članka 12. stavka 2. Direktive (EU) 2016/798 koja bi inače bila istekla ili bi inače istekla u razdoblju od 1. rujna 2020. do 30. lipnja 2021.

                     (3)

                     Člankom 10. stavkom 1. Uredbe (EU) 2021/267 produljeni su rokovi za obnovu potvrda o sigurnosti iz članka 10. stavka 5. Direktive 2004/49/EZ Europskog parlamenta i Vijeća (3) koji bi inače bili istekli ili bi inače istekli u razdoblju od 1. rujna 2020. do 30. lipnja 2021.

                     (4)

                     Člankom 10. stavkom 2. Uredbe (EU) 2021/267 produljuju se rokovi za obnovu uvjerenja o sigurnosti iz članka 11. stavka 2. Direktive 2004/49/EZ koji bi inače bili istekli ili bi inače istekli u razdoblju od 1. rujna 2020. do 30. lipnja 2021.

                     (5)

                     Člankom 11. stavkom 1. Uredbe (EU) 2021/267 produljuje se valjanost dozvola za strojovođe koja bi inače bila istekla ili bi inače istekla u razdoblju od 1. rujna 2020. do 30. lipnja 2021.

                     (6)

                     Člankom 11. stavkom 2. Uredbe (EU) 2021/267 produljuju se rokovi u kojima imatelji dozvola za strojovođe trebaju obaviti redovne provjere, a koji bi inače bili istekli ili bi inače istekli u razdoblju od 1. rujna 2020. do 30. lipnja 2021.

                     (7)

                     Dopisom od 31. svibnja 2021. Poljska je podnijela obrazloženi zahtjev za produljenje određenih rokova iz članaka 9., 10. i 11. Uredbe (EU) 2021/267. Poljska je 4., 11., 16., 21. i 23. lipnja 2021. dostavila dodatne informacije u prilog svojem zahtjevu.

                     (8)

                     Svojim obrazloženim zahtjevom Poljska traži da se razdoblje od 1. rujna 2020. do 30. lipnja 2021. iz članka 9. stavaka 1. i 2., članka 10. stavaka 1. i 2. te članka 11. stavaka 1. i 2. Uredbe (EU) 2021/267 produlji za šest mjeseci.

                     (9)

                     Prema informacijama koje je dostavila Poljska obnova jedinstvenih potvrda o sigurnosti, obnova uvjerenja o sigurnosti, obnova dozvola za strojovođe koji upravljaju lokomotivama i vlakovima i provedba relevantnih redovnih provjera vjerojatno će i dalje biti neizvedive i nakon 30. lipnja 2021. zbog mjera koje je poduzela radi sprečavanja ili ograničavanja širenja bolesti COVID-19.

                     (10)

                     Posebno kad je riječ o valjanosti potvrda o sigurnosti i uvjerenja o sigurnosti iz članka 9. stavaka 1. i 2. i članka 10. stavaka 1. i 2. Uredbe (EU) 2021/267, Poljska smatra da njihovu valjanost treba dodatno produljiti kako bi se izbjegao rizik od toga da nekoliko željezničkih prijevoznika i upravitelja infrastrukture propusti pravodobno obnoviti svoje potvrde i uvjerenja.

                     (11)

                     Prema informacijama koje je dostavila Poljska u toj je državi članici i dalje na snazi nacionalna Uredba ministra zdravstva od 20. ožujka 2020. kojom je proglašena pandemija. Prvo, među mjerama donesenima radi sprečavanja ili ograničavanja širenja bolesti COVID-19 bilo je uvođenje opće obveze rada na daljinu od 4. listopada 2020. za osoblje poljskog Ureda za željeznički promet (nacionalno tijelo nadležno za sigurnost) koji je nadležan za izdavanje i obnovu potvrda o sigurnosti i uvjerenja o sigurnosti. Taj je sustav rada bio na snazi do početka lipnja 2021. kad se u tom tijelu počeo primjenjivati model hibridnog rada, prema kojem polovina osoblja radi na daljinu, a druga polovina radi u uredu.

                     (12)

                     Drugo, prema informacijama koje je dostavila Poljska tijekom tog osmomjesečnog razdoblja poljski Ured za željeznički promet suočio se s velikim ograničenjima u provedbi revizija i inspekcija potrebnih za obnovu potvrda o sigurnosti i uvjerenja o sigurnosti, i to ograničenjima koja su utjecala na mobilnost inspektora pri obavljanju terenskih nadzornih aktivnosti. Zbog postojećih nacionalnih mjera, na primjer ograničenja kao što je zatvaranje hotela, inspektori nisu mogli nigdje prenoćiti kako bi obavili nadzorne aktivnosti povezane s noćnim inspekcijama nadzornih aktivnosti, što je dovelo do dodatnih kašnjenja u potrebnim postupcima.

                     (13)

                     Stoga su ta ograničenja utjecala i na nadzirane subjekte, a time i na pravodobnost postupaka za obnovu potvrda o sigurnosti i uvjerenja o sigurnosti. Poljska smatra da su takva ograničenja dovela do situacija u kojima su nadzirani subjekti odbijali fizičku prisutnost inspektora ili je prihvaćali samo uz veliku odgodu. U određenim su slučajevima bile dopuštene provjere na daljinu, ali iskustvo je pokazalo da one obično traju dulje jer se vizualni pregled željezničkih vozila, tehničkih objekata ili željezničke infrastrukture mora obavljati isključivo na temelju dokumentacije koju je dostavio nadzirani subjekt. Često treba više puta tražiti dodatne dokaze, što bi također moglo uzrokovati odgode u postupcima.

                     (14)

                     Učinak mjera koje je Poljska donijela radi sprečavanja i ograničavanja širenja bolesti COVID-19 na uobičajeni tijek rada nacionalnog tijela nadležnog za sigurnost može utjecati na kapacitet tog subjekta za obradu ulaznih postupaka obnove potvrda o sigurnosti i uvjerenja o sigurnosti. Gomilanje tako velikog broja ulaznih zahtjeva stvara rizik da ih to tijelo neće moći pravodobno obraditi i da će izdati potrebne potvrde i uvjerenja nakon isteka primjenjivog roka.

                     (15)

                     Kad je riječ o članku 11. stavcima 1. i 2. Uredbe (EU) 2021/267, prema informacijama koje je dostavila Poljska obnova dozvola za strojovođe i provedba relevantnih redovnih provjera bit će i dalje neizvedive i nakon 30. lipnja 2021. zbog mjera koje je Poljska poduzela radi sprečavanja ili ograničavanja širenja bolesti COVID-19.

                     (16)

                     Na temelju informacija koje je dostavila ta država članica poljski Ured za željeznički promet isto je tako tijelo odgovorno za izdavanje i obnovu dozvola za strojovođe. Kako je objašnjeno u uvodnim izjavama od 11. do 13., mjere rada na daljinu koje se primjenjuju na osoblje tog nacionalnog tijela nadležnog za sigurnost utjecale su na tijek rada njegovih službi.

                     (17)

                     Prema informacijama koje je dostavila Poljska u toj državi članici postoji više od 17 000 strojovođa. Dozvole za strojovođe izdaju se svim tim strojovođama od 2011. u skladu s poljskim Pravilnikom ministra infrastrukture od 18. veljače 2011. o dozvolama za strojovođe. Budući da imaju rok valjanosti od 10 godina, većina tih dozvola istječe 2021. Stoga i u tom slučaju gomilanje tako velikog broja ulaznih zahtjeva može stvoriti rizik da ih to tijelo neće moći pravodobno obraditi i da će potrebne dozvole moći izdati tek nakon isteka roka.

                     (18)

                     Posebno kad je riječ o redovnim provjerama strojovođa, prema informacijama koje je dostavila Poljska sve redovne provjere znanja i vještina obustavljene su 16. travnja 2020. nacionalnim zakonodavstvom uvedenim radi suzbijanja širenja pandemije. Daljnjim nacionalnim mjerama 5. prosinca 2020. obustavljeno je obavljanje liječničkih i psiholoških pregleda strojovođa, pa više nije ni bilo potrebe da se osobno dolazi na te preglede, ali samo do 31. siječnja 2021.

                     (19)

                     Poljska smatra da će zbog ponovnog uvođenja tih pregleda od 1. veljače 2021. velik broj strojovođa u vrlo kratkom roku morati obaviti redovne provjere i obnoviti svoje dozvole. Zbog obustave redovnih liječničkih i psiholoških pregleda strojovođa u toj se državi članici nakupio znatan broj neobavljenih redovnih provjera.

                     (20)

                     Osim toga, iako je obavljanje liječničkih i psiholoških pregleda strojovođa opet omogućeno, mjere ograničavanja socijalnih kontakata koje su i dalje na snazi te ograničeni kapacitet zdravstvenih službi, do kojeg je došlo jer je dio medicinskog osoblja u toj državi članici premješten da pomogne u borbi protiv bolesti COVID-19, i dalje uzrokuju znatne poteškoće u obavljanju tih provjera.

                     (21)

                     Nadalje, iste su se mjere primjenjivale i na osposobljavanje i preglede drugog željezničkog osoblja, što bi isto tako trebalo ograničiti kapacitet relevantnih subjekata da provode redovne provjere strojovođa u primjenjivim rokovima.

                     (22)

                     Prema informacijama koje je dostavila Poljska, unatoč povoljnom razvoju pandemije, hitne mjere još nisu ukinute, a virus se i dalje smatra opasnim. Iako aktualna situacija omogućuje spor oporavak gospodarstva i postupni povratak u normalni život, i dalje postoji stvaran rizik od mogućeg četvrtog vala bolesti, posebno s obzirom na postojanje novih varijanti.

                     (23)

                     Poljska smatra da je zahtjev za produljenje za najdulja dozvoljena razdoblja od šest mjeseci potreban zbog nesigurnosti u pogledu epidemiološke situacije u zemlji. Na temelju informacija koje je dostavila ta država članica produljenjem za razdoblje kraće od šest mjeseci isto se ne bi omogućilo stabiliziranje položaja stručne skupine strojovođa kao ni izbjegavanje nakupljanja pregleda jer ne bi svi vozači bili u mogućnosti provesti ih u kraćem roku.

                     (24)

                     Na temelju informacija koje je dostavila Poljska svi željeznički prijevoznici i upravitelji infrastrukture u toj državi članici i dalje imaju uspostavljene sustave upravljanja sigurnošću („SMS”) kojima se jamči odgovarajuća razina sigurnosti u željezničkom prijevozu. Osim toga, prema toj državi članici svi postupci kojima se osigurava visoka razina sigurnosti željezničkog prometa u okviru SMS-a ostaju nepromijenjeni i stoga produljenje valjanosti predmetnih dokumenata ne bi moglo dovesti do povećanja rizika za sigurnost željezničkog prijevoza. Zatraženo produljenje stoga ne bi trebalo dovesti do nerazmjernih rizika u pogledu sigurnosti i zaštite u prometu.

                     (25)

                     Stoga bi Poljskoj trebalo odobriti produljenje razdoblja od 1. rujna 2020. do 30. lipnja 2021. iz članka 9. stavaka 1. i 2., članka 10. stavaka 1. i 2. te članka 11. stavaka 1. i 2. Uredbe (EU) 2021/267.

                     (26)

                     Poljska se složila da se ova Odluka donese i priopći na engleskom jeziku,

               DONIJELA JE OVU ODLUKU:

            Članak 1.
            Poljskoj se odobrava produljenje razdoblja od 1. rujna 2020. do 30. lipnja 2021. iz članka 9. stavaka 1. i 2., članka 10. stavaka 1. i 2. te članka 11. stavaka 1. i 2. Uredbe (EU) 2021/267 za šest mjeseci.

            Članak 2.
            Ova je Odluka upućena Republici Poljskoj.

            Sastavljeno u Bruxellesu 9. srpnja 2021.

                  Za Komisiju

               Adina-Ioana VĂLEAN

                  Članica Komisije

            (1)  SL L 60, 22.2.2021., str. 1.

            (2)  Direktiva (EU) 2016/798 Europskog parlamenta i Vijeća od 11. svibnja 2016. o sigurnosti željeznica (SL L 138, 26.5.2016., str. 102.).

            (3)  Direktiva 2004/49/EZ Europskog parlamenta i Vijeća od 29. travnja 2004. o sigurnosti željeznica Zajednice i izmjeni Direktive Vijeća 95/18/EZ o izdavanju dozvola za obavljanje usluga u željezničkom prijevozu i Direktive 2001/14/EZ o dodjeli željezničkog infrastrukturnog kapaciteta i ubiranju pristojbi za korištenje željezničke infrastrukture i dodjeli rješenja o sigurnosti (Direktiva o sigurnosti željeznice) (SL L 164, 30.4.2004., str. 44.).


title: Odluka Vijeća (EU) 2021/1843 od 15. listopada 2021. o stajalištu koje treba zauzeti u ime Europske unije u okviru Međunarodnog vijeća za šećer u pogledu produljenja Međunarodnog sporazuma o šećeru iz 1992.

text:
                  21.10.2021

                  HR

                  Službeni list Europske unije

                  L 373/90

         ODLUKA VIJEĆA (EU) 2021/1843
         od 15. listopada 2021.
         o stajalištu koje treba zauzeti u ime Europske unije u okviru Međunarodnog vijeća za šećer u pogledu produljenja Međunarodnog sporazuma o šećeru iz 1992.
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je Međunarodni sporazum o šećeru iz 1992. (1) („MSŠ”) sklopila Odlukom Vijeća 92/580/EEZ (2), koji je stupio na snagu 1. siječnja 1993. MSŠ je sklopljen na razdoblje od tri godine, do 31. prosinca 1995.

                     (2)

                     Međunarodno vijeće za šećer („MVŠ”) osnovano člankom 3. MSŠ-a ovlašteno je, na temelju članka 45. stavka 2. MSŠ-a, produljiti MSŠ posebnim glasovanjem, za sljedeća razdoblja, od po najviše dvije godine svako. MSŠ se od njegova sklapanja redovito produljuje za daljnja razdoblja od dvije godine. MSŠ je posljednji put produljen odlukom MVŠ-a u srpnju 2019. i na snazi je do 31. prosinca 2021.

                     (3)

                     MVŠ treba na svojoj 59. sjednici, koja će se održati 26. studenoga 2021., donijeti odluku o produljenju MSŠ-a za daljnje razdoblje od dvije godine, do 31. prosinca 2023.

                     (4)

                     Primjereno je utvrditi stajalište koje treba zauzeti u ime Unije u okviru MVŠ-a, na 59. sjednici, u pogledu produljenja MSŠ-a. Daljnje produljenje MSŠ-a u interesu je Unije,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Međunarodnog vijeća za šećer na 59. sjednici jest da se glasuje za produljenje Međunarodnog sporazuma o šećeru iz 1992. za daljnje razdoblje od dvije godine, do 31. prosinca 2023.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 15. listopada 2021.

                  Za Vijeće

                  Predsjednik

               J. CIGLER KRALJ

            (1)  Međunarodni sporazum o šećeru iz 1992. (SL L 379, 23.12.1992., str. 16.).

            (2)  Odluka Vijeća 92/580/EEZ od 13. studenoga 1992. o potpisivanju i sklapanju Međunarodnog sporazuma o šećeru iz 1992. (SL L 379, 23.12.1992., str. 15.).


title: Odluka Vijeća (EU) 2021/1844 od 18. listopada 2021. o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica I njihovih država članica, s jedne strane, I Hašemitske Kraljevine Jordana, s druge strane, u pogledu izmjene njegova Protokola 3. o definiciji pojma „proizvodi s podrijetlom” i načinima administrativne suradnje

text:
                  21.10.2021

                  HR

                  Službeni list Europske unije

                  L 373/91

         ODLUKA VIJEĆA (EU) 2021/1844
         od 18. listopada 2021.
         o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica I njihovih država članica, s jedne strane, I Hašemitske Kraljevine Jordana, s druge strane, u pogledu izmjene njegova Protokola 3. o definiciji pojma „proizvodi s podrijetlom” i načinima administrativne suradnje
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je Odlukom Vijeća i Komisije 2002/357/EZ, EZUČ (1) sklopila Euromediteranski sporazum o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane („Sporazum”), koji je stupio na snagu 1. svibnja 2002.

                     (2)

                     U Sporazum je uključen Protokol 3. o definiciji pojma „proizvodi s podrijetlom” i načinima administrativne suradnje („Protokol 3.”). Na temelju članka 4. Protokola 3., Vijeće za pridruživanje osnovano člankom 89. Sporazuma („Vijeće za pridruživanje”) može odlučiti izmijeniti odredbe Protokola 3.

                     (3)

                     Unija je Odlukom Vijeća 2013/94/EU (2) sklopila Regionalnu konvenciju o paneuromediteranskim povlaštenim pravilima podrijetla („Konvencija PEM”), koja je za Uniju stupila na snagu 1. svibnja 2012. Njome se utvrđuju odredbe o podrijetlu robe kojom se trguje na temelju odgovarajućih bilateralnih sporazuma o slobodnoj trgovini sklopljenih između ugovornih stranaka Konvencije PEM, koje se primjenjuju ne dovodeći u pitanje načela utvrđena u tim bilateralnim sporazumima.

                     (4)

                     Nakon donošenja Odluke Vijeća (EU) 2020/2067 (3) o stajalištu koje Unija treba zauzeti u ime Unije u okviru Vijeća za pridruživanje u pogledu izmjene Sporazuma zamjenom Protokola 3., Vijeće za pridruživanje donijelo je Odluku br. 1/2021 (4) kojom se Protokol 3. zamjenjuje novim tekstom.

                     (5)

                     Protokol 3. sadržava, s jedne strane, dinamično upućivanje na Konvenciju PEM, zbog čega se Konvencija PEM primjenjuje između Unije i Jordana, a s druge strane, prijelazna pravila koja se primjenjuju kao alternativni skup pravila o podrijetlu uz pravila utvrđena u postojećoj Konvenciji PEM od 1. rujna 2021.

                     (6)

                     Dio Unijine podrške Jordanu u kontekstu sirijske izbjegličke krize bio je i zajednički dogovor u srpnju 2016. između Unije i Jordana o privremenom ublažavanju pravila o podrijetlu koja se primjenjuju na izvoz jordanskih proizvoda u Uniju u okviru Sporazuma.

                     (7)

                     Slijedom toga Odbor za pridruživanje EU – Jordan donio je Odluku br. 1/2016 (5) o izmjeni odredaba Protokola 3. u pogledu definicije pojma „proizvodi s podrijetlom” i o dopuni popisa obrada ili prerada koje je potrebno obaviti na materijalima bez podrijetla kako bi određene kategorije proizvoda, proizvedenih na državnom području Jordana i povezanih sa stvaranjem radnih mjesta za sirijske izbjeglice i Jordance, stekle status proizvoda s podrijetlom.

                     (8)

                     Odbor za pridruživanje EU – Jordan donio je Odluku br. 1/2018 (6) radi izmjene odredaba Protokola 3. daljnjim ublažavanjem pravila o podrijetlu i produljenjem trajanja sustava uspostavljenog Odlukom br. 1/2016 do 31. prosinca 2030. Odluka br. 1/2018 stupila je na snagu 4. prosinca 2018.

                     (9)

                     Kako bi se osigurala kontinuirana primjena odluka br. 1/2016 i br. 1/2018 potrebno ih je povezati s prijelaznim pravilima koja se primjenjuju od 1. rujna 2021. To zahtijeva donošenje odluke o izmjeni Protokola 3. dodavanjem Dodatka B kako bi se instrumenti sadržani u odlukama br. 1/2016 i br. 1/2018 i dalje primjenjivali. Tu odluku o izmjeni donosi Vijeće za pridruživanje. Stoga je primjereno utvrditi stajalište koje treba zauzeti u ime Unije u okviru Vijeća za pridruživanje u pogledu izmjene Protokola 3.

                     (10)

                     Primjena Dodatka B Protokolu 3. trebala bi biti popraćena odgovarajućim obvezama praćenja i izvješćivanja. Osim toga, trebala bi se moći suspendirati primjena Dodatka B Protokolu 3. ako više nisu ispunjeni uvjeti za njezin nastavak ili ako su ispunjeni uvjeti za zaštitne mjere.

                     (11)

                     Kako bi se osigurao kontinuitet u primjeni odluka br. 1/2016 i br. 1/2018, uključujući u njima predviđena odstupanja, i tako ovlaštenim izvoznicima omogućilo da izbjegnu gospodarske gubitke na temelju Odluke br. 1/2016, odluka Vijeća za pridruživanje trebala bi sadržavati klauzulu o retroaktivnosti.

                     (12)

                     Stajalište Unije u okviru Vijeća za pridruživanje trebalo bi se stoga temeljiti na nacrtu odluke Vijeća za pridruživanje,

               DONIJELO JE OVU ODLUKU:

            Članak 1.

               1.   Stajalište koje treba zauzeti u ime Unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, u pogledu izmjene njegova Protokola 3. temelji se na nacrtu odluke Vijeća za pridruživanje (7).

               2.   Manje tehničke izmjene stajališta utvrđenog u stavku 1. predstavnici Unije u Vijeću za pridruživanje mogu dogovoriti bez daljnje odluke Vijeća.

            Članak 2.
            Ova Odluka stupa na snagu na dan donošenja, a prestaje važiti 31. prosinca 2023.

            Sastavljeno u Luxembourgu 18. listopada 2021.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća i Komisije 2002/357/EZ, EZUČ od 26. ožujka 2002. o sklapanju Euromediteranskog sporazuma o pridruživanju između Europskih zajednica i njihovih država članica, s jedne strane, te Hašemitske Kraljevine Jordana, s druge strane (SL L 129, 15.5.2002., str. 1.).

            (2)  Odluka Vijeća 2013/94/EU od 26. ožujka 2012. o sklapanju Regionalne konvencije o paneuromediteranskim povlaštenim pravilima podrijetla (SL L 54, 26.2.2013., str. 3.).

            (3)  Odluka Vijeća (EU) 2020/2067 od 7. prosinca 2020. o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, u pogledu izmjene tog sporazuma zamjenom njegova Protokola 3. o definiciji pojma „proizvodi s podrijetlom” i načinima administrativne suradnje (SL L 424, 15.12.2020., str. 37.).

            (4)  Odluka br. 1/2021 Vijeća za pridruživanje EU – Jordan od 15. travnja 2021. o izmjeni Euromediteranskog sporazuma o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, zamjenom njegova Protokola 3. o definiciji pojma „proizvodi s podrijetlom” i načinima administrativne suradnje [2021/742] (SL L 164, 10.5.2021., str. 1.).

            (5)  Odluka br. 1/2016 Odbora za pridruživanje EU-Jordan od 19. srpnja 2016. o izmjeni odredaba Protokola 3. uz Euromediteranski sporazum o pridruživanju između Europskih zajednica i njihovih država članica, s jedne strane, te Hašemitske Kraljevine Jordana, s druge strane, o definiciji pojma „proizvodi s podrijetlom” i popisa obrada ili prerada koje je potrebno obaviti na materijalima bez podrijetla kako bi određene kategorije proizvoda, proizvedenih u posebnim razvojnim zonama i industrijskim područjima te povezanih sa stvaranjem radnih mjesta za sirijske izbjeglice i Jordance, stekle status proizvoda s podrijetlom [2016/1436] (SL L 233, 30.8.2016., str. 6.).

            (6)  Odluka br. 1/2018 Odbora za pridruživanje EU-Jordan od 4. prosinca 2018. o izmjeni odredaba Protokola 3. uz Euromediteranski sporazum o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, o definiciji pojma „proizvodi s podrijetlom” i popisa obrada ili prerada koje je potrebno obaviti na materijalima bez podrijetla kako bi određene kategorije proizvoda, proizvedenih na državnom području Hašemitske Kraljevine Jordana te povezanih sa stvaranjem radnih mjesta za sirijske izbjeglice i Jordance, stekle status proizvoda s podrijetlom [2019/42] (SL L 9, 11.1.2019., str. 147.).

            (7)  Vidjeti dokument ST 11793/21 na http://register.consilium.europa.eu.


Odluka Komisije od 19/10/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10054 - KOMBIVERKEHR / HUPAC / DX INTERMODAL JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 13/10/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10395 - BNP PARIBAS / CDC / IMMOBILIÈRE DE LA LAINE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 03/08/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10255 - TRITON / BERGMAN CLINICS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 20/10/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10443 - ALLIANZ CAPITAL / AIMCO / DALMORE / GENERATION / PORTERBROOK) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 13/10/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10184 - CHANNEL 5 / BBC / ITV / CHANNEL 4 / DIGITAL UK) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 14/10/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10490 - BAIN CAPITAL / CTI / BBG HOLDING) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 12/10/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10444 - RWE GENERATION / MESSER INDUSTRIEGASE / KREIS DÜREN / SIEMENS PROJECT VENTURES / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na njemačkom jeziku)


title: Odluka Komisije (EU) 2021/1845 оd 20. listopada 2021. o izmjeni Odluke (EU) 2017/175 u pogledu razdoblja valjanosti mjerila za znak za okoliš EU-a za turistički smještaj i povezanih zahtjeva za procjenu i provjeru (priopćeno pod brojem dokumenta C(2021) 7427) (Tekst značajan za EGP)

text:
                  22.10.2021

                  HR

                  Službeni list Europske unije

                  L 376/1

         ODLUKA KOMISIJE (EU) 2021/1845
         оd 20. listopada 2021.
         o izmjeni Odluke (EU) 2017/175 u pogledu razdoblja valjanosti mjerila za znak za okoliš EU-a za turistički smještaj i povezanih zahtjeva za procjenu i provjeru

               (priopćeno pod brojem dokumenta C(2021) 7427)

         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 2.,
         nakon savjetovanja s Odborom Europske unije za znak za okoliš,
         budući da:

                     (1)

                     Prema Uredbi (EZ) br. 66/2010 znak za okoliš EU-a može se dodijeliti proizvodima koji imaju smanjen utjecaj na okoliš tijekom cijelog životnog ciklusa. Za svaku skupinu proizvoda potrebno je utvrditi posebna mjerila za dodjelu znaka za okoliš EU-a.

                     (2)

                     Odlukom (EU) 2017/175 (2) Komisija je utvrdila mjerila za dodjelu znaka za okoliš EU-a za skupinu proizvoda „turistički smještaj”. Valjanost tih mjerila i povezanih zahtjeva u pogledu procjene i provjere istječe 26. siječnja 2022.

                     (3)

                     U skladu sa zaključcima provjere prikladnosti znaka za okoliš EU-a od 30. lipnja 2017. (3) Komisija je, zajedno s Odborom Europske unije za znak za okoliš, procijenila i potvrdila relevantnost skupine proizvoda „turistički smještaj” te relevantnost i primjerenost postojećih mjerila za dodjelu znaka za okoliš EU-a za tu skupinu proizvoda i povezanih zahtjeva u pogledu procjene i provjere.

                     (4)

                     U skladu sa zaključcima provjere prikladnosti znaka za okoliš EU-a od 30. lipnja 2017. Komisija i Odbor Europske unije za znak za okoliš daju prednost provedbi nekoliko mjera za šire prihvaćanje znaka za okoliš EU-a za tu skupinu proizvoda te promicanje znaka za okoliš EU-a kao dobrog načina za održiv oporavak.

                     (5)

                     Stoga je primjereno produljiti valjanost mjerila za dodjelu znaka za okoliš EU-a i povezanih zahtjeva u pogledu procjene i provjere navedenih u Odluci (EU) 2017/175 kako bi Komisija mogla preispitati tu skupinu proizvoda nakon što se predmetni sektor oporavi.

                     (6)

                     Razdoblje valjanosti trebalo bi biti dovoljno dugo da se omogući potpuni dovršetak postupka revizije i pruži pouzdana perspektiva koja omogućava kontinuitet tržišta za sadašnje i buduće nositelje dozvola, koji u međuvremenu mogu i dalje uživati koristi od znaka za okoliš EU-a za proizvode kojima je dodijeljen.

                     (7)

                     Odluku (EU) 2017/175 trebalo bi stoga na odgovarajući način izmijeniti.

                     (8)

                     Mjere predviđene u ovoj Odluci u skladu su s mišljenjem Odbora osnovanog na temelju članka 16. Uredbe (EZ) br. 66/2010,

               DONIJELA JE OVU ODLUKU:

            Članak 1.
            Članak 6. Odluke (EU) 2017/175 zamjenjuje se sljedećim:

                  „Članak 6.
                  Mjerila za znak za okoliš EU-a za skupinu proizvoda ,turistički smještaj՚ i s njima povezani zahtjevi u pogledu procjene i provjere vrijede do 30. lipnja 2025.”

            Članak 2.
            Ova je Odluka upućena državama članicama.

            Sastavljeno u Bruxellesu 20. listopada 2021.

                  Za Komisiju

               Virginijus SINKEVIČIUS

                  Član Komisije

            (1)  SL L 27, 30.1.2010., str. 1.

            (2)  Odluka Komisije (EU) 2017/175 оd 25. siječnja 2017. o utvrđivanju mjerila za znak za okoliš EU-a za turistički smještaj (SL L 28, 2.2.2017., str. 9.).

            (3)  Izvješće Komisije Europskom parlamentu i Vijeću o reviziji provedbe Uredbe (EZ) br. 1221/2009 Europskog parlamenta i Vijeća od 25. studenoga 2009. o dobrovoljnom sudjelovanju organizacija u sustavu upravljanja okolišem i neovisnog ocjenjivanja Zajednice (EMAS) i Uredbe (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (COM(2017) 355 final).


title: Odluka Vijeća od 19. listopada 2021. o imenovanju člana i zamjenice člana Savjetodavnog odbora za usklađivanje sustavâ socijalne sigurnosti za Italiju 2021/C 427 I/03

text:
                  22.10.2021

                  HR

                  Službeni list Europske unije

                  CI 427/11

         ODLUKA VIJEĆA
         od 19. listopada 2021.
         o imenovanju člana i zamjenice člana Savjetodavnog odbora za usklađivanje sustavâ socijalne sigurnosti za Italiju
         (2021/C 427 I/03)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 883/2004 Europskog parlamenta i Vijeća od 29. travnja 2004. o koordinaciji sustava socijalne sigurnosti (1), a posebno njezin članak 75., uzimajući u obzir popise kandidata koje su Vijeću podnijele vlade država članica,
         budući da:

                     (1)

                     Vijeće je Odlukom od 21. rujna 2020. (2) imenovalo članove i zamjenike članova Savjetodavnog odbora za usklađivanje sustavâ socijalne sigurnosti za razdoblje od 20. listopada 2020. do 19. listopada 2025.

                     (2)

                     Vlada Italije podnijela je Vijeću prijedloge za imenovanja za dva mjesta koja treba popuniti,

               DONIJELO JE OVU ODLUKU:

            Članak 1.
            Sljedeće osobe imenuju se članom i zamjenicom člana Savjetodavnog odbora za usklađivanje sustavâ socijalne sigurnosti za razdoblje od 20. listopada 2020. do 19. listopada 2025.:

                        I.

                        PREDSTAVNICI VLADA

                                    Zemlja

                                    Članovi

                                    Zamjenici članova

                                    Italija

                                    g. Giovanni CALABRÒ

                                    gđa. Silvia BOLOGNINI

            Članak 2.
            Vijeće će naknadno imenovati članove i zamjenike članova koji još nisu predloženi.

            Članak 3.
            Ova Odluka stupa na snagu na dan donošenja.

            Sastavljeno u Luxembourg 19. listopada 2021.

                  Za Vijeće

                  Predsjednik

               G. DOVŽAN

            (1)  SL L 166, 30.4.2004., str. 1.

            (2)  Odluka Vijeća od 21. rujna 2020. o imenovanju članova i zamjenikâ članova Savjetodavnog odbora za usklađivanje sustava socijalne sigurnosti (SL C 315 I, 23.9.2020., str. 1.).


title: Odluka Vijeća (EU) 2021/1851 od 15. listopada 2021. o stajalištu koje treba zauzeti u ime Europske unije u okviru Međunarodnog vijeća za šećer u pogledu izmjena Međunarodnog sporazuma o šećeru iz 1992. i vremenskom rasporedu njihove provedbe

text:
                  22.10.2021

                  HR

                  Službeni list Europske unije

                  L 374/49

         ODLUKA VIJEĆA (EU) 2021/1851
         od 15. listopada 2021.
         o stajalištu koje treba zauzeti u ime Europske unije u okviru Međunarodnog vijeća za šećer u pogledu izmjena Međunarodnog sporazuma o šećeru iz 1992. i vremenskom rasporedu njihove provedbe
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je Odlukom Vijeća 92/580/EEZ (1) postala stranka Međunarodnog sporazuma o šećeru iz 1992. (2) („MSŠ”) i članica Međunarodne organizacije za šećer („MOŠ”).

                     (2)

                     Na temelju članka 8. MSŠ-a Međunarodno vijeće za šećer („MVŠ”) obavlja sve djelatnosti ili omogućuje obavljanje djelatnosti potrebnih za izvršenje odredbi MSŠ-a. Na temelju članka 13. MSŠ-a sve odluke MVŠ u načelu se donose konsenzusom. Ako konsenzus nije postignut, odluke se donose običnom većinom glasova, osim ako je MSŠ-om predviđeno posebno glasovanje.

                     (3)

                     Na temelju članka 25. MSŠ-a članovi MOŠ-a imaju ukupno 2 000 glasova. Svaki član MOŠ-a raspolaže određenim brojem glasova koji se svake godine prilagođava u skladu s kriterijima utvrđenima u tom članku.

                     (4)

                     Međutim, raspodjela glasova među članovima MOŠ-a na temelju koje se određuju i financijski doprinosi tih članova MOŠ-u, više ne odgovaraju stvarnosti na globalnom tržištu šećera.

                     (5)

                     Prema pravilima MSŠ-a o financijskim doprinosima MOŠ-u udio financijskog doprinosa Unije ostao je napromijenjen od 1992. iako se globalno tržište šećera, a posebno relativni položaj Unije na njemu, otada znatno promijenio. Posljedica toga je da Unija posljednjih godina snosi neproporcionalno velik udio proračunskih troškova i odgovornosti u MOŠ-u.

                     (6)

                     Odlukom Vijeća (EU) 2017/2242 (3) Vijeće je ovlastilo Komisiju za otvaranje pregovora s drugim strankama MSŠ-a u okviru MVŠ-a u cilju modernizacije MSŠ-a, posebno s obzirom na neusklađenost između broja glasova i financijskih doprinosa članova MOŠ-a s jedne strane i njihova relativnog položaja na globalnom tržištu šećera s druge strane.

                     (7)

                     Na temelju odobrenja Odlukom (EU) 2017/2242, Komisija je otvorila pregovore s državama članicama MOŠ-a te je iznijela konkretne prijedloge za izmjenu članka 25. MSŠ-a kojim je uređeno donošenje administrativnog proračuna i doprinosi članova. Na svojoj 55. sjednici 19. srpnja 2019. MVŠ je odlučilo otvoriti pregovore o djelomičnoj reviziji MSŠ-a prije svojeg sljedećeg sastanka u studenome 2019. pod vodstvom Konferencije Ujedinjenih naroda o trgovini i razvoju.

                     (8)

                     Slijedom zahtjeva nekoliko članova MOŠ-a MVŠ je odlučilo da, uz izmjenu članka 25. MSŠ-a, predmet pregovora trebaju biti i drugi dijelovi MSŠ-a, posebno ciljevi utvrđeni u članku 1. MSŠ-a, radni prioriteti MOŠ-a na temelju članaka 32., 33. i 34. MSŠ-a te pravila za imenovanje izvršnog direktora utvrđeni u članku 23. MSŠ-a.

                     (9)

                     Budući da je odobrenje dano Odlukom (EU) 2017/2242 isteklo 31. prosinca 2019. i s obzirom na potrebu za nastavkom pregovora, Vijeće je Odlukom Vijeća (EU) 2019/2136 (4) dalo novo odobrenje.

                     (10)

                     Tekst izmjena MSŠ-a MVŠ je dogovorio na 57. sjednici održanoj u studenome 2020. i 58. sjednici održanoj u lipnju 2021.

                     (11)

                     Sve izmjene dogovorene u okviru tih pregovora trebalo bi donijeti u skladu s postupkom predviđenim u članku 44. MSŠ-a. Na temelju tog članka MVŠ može posebnim glasovanjem preporučiti članovima MOŠ-a izmjenu MSŠ-a. Unija kao član MVŠ u skladu s člankom 7. MSŠ-a može sudjelovati u tom posebnom glasovanju čiji je cilj pokretanje postupka izmjene institucionalnog okvira MSŠ-a.

                     (12)

                     Prema rasporedu za provedbu djelomične revizije MSŠ-a posebno glasovanje u skladu s člankom 44. MSŠ-a, da bi se članovima preporučila izmjena MSŠ-a, održat će se na 59. sjednici MVŠ planiranoj za studeni 2021.

                     (13)

                     Primjereno je utvrditi stajalište koje treba zauzeti u ime Unije u okviru MVŠ-a, na njegovoj 59. sjednici, u pogledu izmjena MSŠ-a. To stajalište trebalo bi odražavati činjenicu da je izmjena MSŠ-a na temelju ishoda pregovora o njegovoj djelomičnoj reviziji u interesu Unije.

                     (14)

                     Osim toga, primjereno je utvrditi stajalište koje treba zauzeti u ime Unije u okviru MVŠ-a, na njegovoj 59. sjednici, u pogledu vremenskog rasporeda za provedbu izmjena MSŠ-a. To stajalište trebalo bi odražavati činjenicu da je stupanje na snagu izmjena MSŠ-a najkasnije 1. siječnja 2024. u interesu Unije,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Međunarodnog vijeća za šećer („MVŠ”), na njegovoj 59. sjednici, u pogledu izmjena Međunarodnog sporazuma o šećeru iz 1992. („MSŠ”) i vremenskog rasporeda za njihovu provedbu jest glasovati za

                        (a)

                        preporuku članovima Međunarodne organizacije za šećer da izmijene MSŠ u skladu s ishodom pregovora o djelomičnoj reviziji MSŠ-a u pogledu njegovih članaka1., 23., 25., 32., 33. i 34.pregovora;

                        (b)

                        odobravanje vremenskog rasporeda, kako je dogovoren tijekom 58. sjednice MVŠ-a u lipnju 2021., kojim se utvrđuju rokovi za različite faze postupka iz članka 44. MSŠ-a;

                        (c)

                        provedbu izmjena iz točke (a) u skladu s vremenskim rasporedom iz točke (b) kako se osiguralo da te izmjene stupe na snagu najkasnije 1. siječnja 2024.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 15. listopada 2021.

                  Za Vijeće

                  Predsjednik

               J. CIGLER KRALJ

            (1)  Odluka Vijeća 92/580/EEZ od 13. studenoga 1992. o potpisivanju i sklapanju Međunarodnog sporazuma o šećeru iz 1992. (SL L 379, 23.12.1992., str. 15.).

            (2)  Međunarodni sporazum o šećeru iz 1992. (SL L 379, 23.12.1992., str. 16.).

            (3)  Odluka Vijeća (EU) 2017/2242 od 30. studenoga 2017. o odobravanju otvaranja pregovora o izmjeni Međunarodnog sporazuma o šećeru iz 1992. (SL L 322, 7.12.2017., str. 29.).

            (4)  Odluka Vijeća (EU) 2019/2136 od 5. prosinca 2019. o odobravanju otvaranja pregovora radi izmjene Međunarodnog sporazuma o šećeru iz 1992. (SL L 324, 13.12.2019., str. 3.).


title: Odluka Vijeća (EU) 2021/1852 od 18. listopada 2021. o stajalištu koje treba zauzeti u ime Europske unije u okviru Vijeća za pridruživanje osnovanog Euro-mediteranskim sporazumom o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane, u pogledu produljenja valjanosti Prioriteta partnerstva EU–Alžir dok Vijeće za pridruživanje ne donese nove ažurirane Prioritete partnerstva

text:
                  22.10.2021

                  HR

                  Službeni list Europske unije

                  L 374/52

         ODLUKA VIJEĆA (EU) 2021/1852
         od 18. listopada 2021.
         o stajalištu koje treba zauzeti u ime Europske unije u okviru Vijeća za pridruživanje osnovanog Euro-mediteranskim sporazumom o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane, u pogledu produljenja valjanosti Prioriteta partnerstva EU–Alžir dok Vijeće za pridruživanje ne donese nove ažurirane Prioritete partnerstva
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Euro-mediteranski sporazum o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane (1) („Sporazum”), potpisan je 22. travnja 2002. i stupio je na snagu 1. rujna 2005.

                     (2)

                     Prioriteti partnerstva EU–Alžir doneseni su Odlukom br. 1/2017 Vijeća za pridruživanje (2).

                     (3)

                     U razmjeni pisama obje su se strane složile da bi valjanost Prioriteta partnerstva EU–Alžir trebalo produljiti.

                     (4)

                     U skladu s člankom 94. Sporazuma Vijeće za pridruživanje ovlašteno je donositi odluke u svrhu postizanja ciljeva Sporazuma.

                     (5)

                     Vijeće za pridruživanje treba pisanim postupkom donijeti odluku o produljenju valjanosti Prioriteta partnerstva dok ne donese nove ažurirane Prioritete partnerstva.

                     (6)

                     Primjereno utvrditi stajalište koje treba zauzeti u ime Unije u okviru Vijeća za pridruživanje jer će odluka Vijeća za pridruživanje imati pravne učinke.

                     (7)

                     Stajalište Unije u okviru Vijeća za pridruživanje trebalo bi se stoga temeljiti na priloženom nacrtu odluke Vijeća za pridruživanje,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Vijeća za pridruživanje osnovanog Euro-mediteranskim sporazumom o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane, u pogledu produljenja valjanosti Prioriteta partnerstva EU–Alžir, dok Vijeće za pridruživanje ne donese nove ažurirane Prioritete partnerstva, temelji se na nacrtu odluke Vijeća za pridruživanje (3).

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 18. listopada 2021.

                  Za Vijeće

                  Predsjednik

               J. BORRELL FONTELLES

            (1)  SL L 265, 10.10.2005., str. 2.

            (2)  Odluka br. 1/2017 Vijeća za pridruživanje EU-Alžir od 13. ožujka 2017. o Prioritetima partnerstva EU-Alžir (SL L 82, 29.3.2017., str. 9.).

            (3)  Vidjeti dokument ST 12258/21 na http://register.consilium.europa.eu.


title: Odluka Vijeća (EU) 2021/1853 od 18. listopada 2021. o stajalištu koje treba zauzeti u ime Europske unije u okviru Vijeća za pridruživanje osnovanog Euro-mediteranskim sporazumom o pridruživanju između Europskih zajednica i njihovih država članica, s jedne strane, i Arapske Republike Egipta, s druge strane, u pogledu produljenja valjanosti Prioriteta partnerstva EU–Egipat dok Vijeće za pridruživanje ne donese nove ažurirane Prioritete partnerstva

text:
                  22.10.2021

                  HR

                  Službeni list Europske unije

                  L 374/54

         ODLUKA VIJEĆA (EU) 2021/1853
         od 18. listopada 2021.
         o stajalištu koje treba zauzeti u ime Europske unije u okviru Vijeća za pridruživanje osnovanog Euro-mediteranskim sporazumom o pridruživanju između Europskih zajednica i njihovih država članica, s jedne strane, i Arapske Republike Egipta, s druge strane, u pogledu produljenja valjanosti Prioriteta partnerstva EU–Egipat dok Vijeće za pridruživanje ne donese nove ažurirane Prioritete partnerstva
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Euro-mediteranski sporazum o pridruživanju između Europskih zajednica i njihovih država članica, s jedne strane, i Arapske Republike Egipta, s druge strane (1) („Sporazum”), potpisan je 25. lipnja 2001. i stupio je na snagu 1. lipnja 2004.

                     (2)

                     Na sjednici Vijeća za pridruživanje 25. srpnja 2017. Europska unija i Egipat dogovorili su Prioritete partnerstva kako su utvrđeni u Preporuci br. 1/2017 Vijeća za pridruživanje (2).

                     (3)

                     Obje su se strane složile da bi valjanost Prioriteta partnerstva EU–Egipat, kao referentnog dokumenta za učvršćivanje partnerstva, trebalo produljiti do donošenja novih ažuriranih Prioriteta partnerstva.

                     (4)

                     U skladu s člankom 76. Sporazuma Vijeće za pridruživanje ovlašteno je donositi odluke s ciljem ostvarenja ciljeva Sporazuma.

                     (5)

                     Vijeće za pridruživanje treba pisanim postupkom donijeti preporuku kako bi produljilo valjanosti Prioriteta partnerstva dok ne donese nove ažurirane Prioritete partnerstva.

                     (6)

                     Primjereno je utvrditi stajalište koje treba zauzeti u ime Unije u okviru Vijeća za pridruživanje jer će preporuka Vijeća za pridruživanje imati pravne učinke.

                     (7)

                     Stajalište Unije u okviru Vijeća za pridruživanje trebalo bi se stoga temeljiti na priloženom nacrtu preporuke Vijeća za pridruživanje,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Vijeća za pridruživanje osnovanog Euro-mediteranskim sporazumom o pridruživanju između Europskih zajednica i njihovih država članica, s jedne strane, i Arapske Republike Egipta, s druge strane, u pogledu produljenja Prioriteta partnerstva EU–Egipat, dok Vijeće za pridruživanje ne donese nove ažurirane zajedničke Prioritete partnerstva, temelji se na nacrtu preporuke Vijeća za pridruživanje (3).

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 18. listopada 2021.

                  Za Vijeće

                  Predsjednik

               J. BORRELL FONTELLES

            (1)  SL L 304, 30.9.2004., str. 39.

            (2)  Preporuka br. 1/2017 Vijeća za pridruživanje EU-Egipat od 25. srpnja 2017. o dogovoru o Prioritetima partnerstva EU-Egipat (SL L 255, 3.10.2017., str. 26.).

            (3)  Vidjeti dokument ST 12260/21 na http://register.consilium.europa.eu.


title: Odluka Vijeća (EU) 2021/1854 od 18. listopada 2021. o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, u pogledu produljenja valjanosti Prioriteta partnerstva EU–Jordan dok Vijeće za pridruživanje ne donese nove Prioritete partnerstva

text:
                  22.10.2021

                  HR

                  Službeni list Europske unije

                  L 374/56

         ODLUKA VIJEĆA (EU) 2021/1854
         od 18. listopada 2021.
         o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, u pogledu produljenja valjanosti Prioriteta partnerstva EU–Jordan dok Vijeće za pridruživanje ne donese nove Prioritete partnerstva
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Euromediteranski sporazum o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane (1) („Sporazum”), potpisan je 24. studenoga 1997. i stupio je na snagu 1. svibnja 2002.

                     (2)

                     Vijeće za pridruživanje Odlukom br. 1/2016 (2) donijelo je Prioritete partnerstva EU–Jordan, a Odlukom br. 1/2018 (3) produljilo ih je do kraja 2020.

                     (3)

                     U razmjeni pisama obje su se strane složile da bi valjanost Prioriteta partnerstva EU–Jordan, kao referentnog dokumenta za učvršćivanje partnerstva, trebalo produljiti do donošenja novih ažuriranih Prioriteta partnerstva.

                     (4)

                     U skladu s člankom 91. Sporazuma Vijeće za pridruživanje ovlašteno je donositi odluke radi ostvarenja ciljeva Sporazuma.

                     (5)

                     Vijeće za pridruživanje treba pisanim postupkom donijeti odluku kako bi produljilo valjanost Prioriteta partnerstva dok ne donese nove ažurirane Prioritete partnerstva.

                     (6)

                     Primjereno je utvrditi stajalište koje treba zauzeti u ime Unije u okviru Vijeća za pridruživanje jer će odluka Vijeća za pridruživanje imati pravne učinke.

                     (7)

                     Stajalište Unije u okviru Vijeća za pridruživanje trebalo bi se stoga temeljiti na priloženom nacrtu odluke Vijeća za pridruživanje,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, u pogledu produljenja valjanosti Prioriteta partnerstva EU–Jordan dok Vijeće za pridruživanje ne donese nove ažurirane Prioritete partnerstva, temelji se na nacrtu odluke Vijeća za pridruživanje (4).

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 18. listopada 2021.

                  Za Vijeće

                  Predsjednik

               J. BORRELL FONTELLES

            (1)  SL L 129, 15.5.2002., str. 3.

            (2)  Odluka br. 1/2016 Vijeća za pridruživanje EU-Jordan od 19. prosinca 2016. o Prioritetima partnerstva EU-Jordan (SL L 355, 24.12.2016., str. 31.).

            (3)  Odluka br. 1/2018 Vijeća za pridruživanje EU-Jordan od 12. prosinca 2018. o dvogodišnjem produljenju Prioriteta partnerstva EU-Jordan (SL L 8, 10.1.2019., str. 34.).

            (4)  Vidjeti dokument ST 12261/21 na http://register.consilium.europa.eu.


title: Odluka Vijeća (EU) 2021/1855 od 18. listopada 2021. o stajalištu koje treba zauzeti u ime Europske unije u okviru Vijeća za pridruživanje osnovanog Euro-mediteranskim sporazumom o pridruživanju između Europske zajednice i njezinih država članica, s jedne strane, i Libanonske Republike, s druge strane, u pogledu produljenja valjanosti Prioriteta partnerstva EU–Libanon dok Vijeće za pridruživanje ne donese nove ažurirane zajedničke dokumente

text:
                  22.10.2021

                  HR

                  Službeni list Europske unije

                  L 374/58

         ODLUKA VIJEĆA (EU) 2021/1855
         od 18. listopada 2021.
         o stajalištu koje treba zauzeti u ime Europske unije u okviru Vijeća za pridruživanje osnovanog Euro-mediteranskim sporazumom o pridruživanju između Europske zajednice i njezinih država članica, s jedne strane, i Libanonske Republike, s druge strane, u pogledu produljenja valjanosti Prioriteta partnerstva EU–Libanon dok Vijeće za pridruživanje ne donese nove ažurirane zajedničke dokumente
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane (1) („Sporazum”), potpisan je 17. lipnja 2002. i stupio je na snagu 1. travnja 2006.

                     (2)

                     Vijeće za pridruživanje donijelo je Odlukom br. 1/2016 (2) Prioritete partnerstva EU–Libanon za razdoblje 2016.–2020., uključujući Pakt EU–Libanon („Pakt”) priložen tim Prioritetima partnerstva.

                     (3)

                     U razmjeni pisama obje su se strane složile da bi valjanost Prioriteta partnerstva EU–Libanon, uključujući Pakt, kao referentnih dokumenata za učvršćivanje partnerstva, trebalo produljiti do donošenja novih ažuriranih zajedničkih dokumenata.

                     (4)

                     U skladu s člankom 76. Sporazuma Vijeće za pridruživanje ovlašteno je donositi odluke u svrhu ostvarenja ciljeva Sporazuma.

                     (5)

                     Vijeće za pridruživanje treba pisanim postupkom donijeti odluku kako bi produljilo valjanost Prioriteta partnerstva, uključujući Pakt, dok ne donese nove ažurirane zajedničke dokumente.

                     (6)

                     Primjereno je utvrditi stajalište koje treba zauzeti u ime Unije u okviru Vijeća za pridruživanje jer će odluka Vijeća za pridruživanje imati pravne učinke.

                     (7)

                     Stajalište Unije u okviru Vijeća za pridruživanje trebalo bi se stoga temeljiti na priloženom nacrtu odluke Vijeća za pridruživanje,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Vijeća za pridruživanje osnovanog Euro-mediteranskim sporazumom o pridruživanju između Europske zajednice i njezinih država članica, s jedne strane, i Libanonske Republike, s druge strane, u pogledu produljenja valjanosti Prioriteta partnerstva EU–Libanon, dok Vijeće za pridruživanje ne donese nove ažurirane zajedničke dokumente, temelji se na nacrtu odluke Vijeća za pridruživanje (3).

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 18. listopada 2021.

                  Za Vijeće

                  Predsjednik

               J. BORRELL FONTELLES

            (1)  SL L 143, 30.5.2006., str. 2.

            (2)  Odluka br. 1/2016 Vijeća za pridruživanje EU-Libanon od 11. studenoga 2016. o Prioritetima partnerstva EU-Libanon (SL L 350, 22.12.2016., str. 114.).

            (3)  Vidjeti dokument ST 12263/21 na http://register.consilium.europa.eu.


title: Odluka Vijeća (EU) 2021/1856 od 18. listopada 2021. o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Republike Tunisa, s druge strane, u pogledu produljenja valjanosti strateških prioriteta EU-a i Tunisa dok Vijeće za pridruživanje ne donese nove ažurirane strateške prioritete

text:
                  22.10.2021

                  HR

                  Službeni list Europske unije

                  L 374/60

         ODLUKA VIJEĆA (EU) 2021/1856
         od 18. listopada 2021.
         o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Republike Tunisa, s druge strane, u pogledu produljenja valjanosti strateških prioriteta EU-a i Tunisa dok Vijeće za pridruživanje ne donese nove ažurirane strateške prioritete
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Euromediteranski sporazum o pridruživanju između Europskih zajednica i njihovih država članica, s jedne strane, i Republike Tunisa, s druge strane (1) („Sporazum”), potpisan je 17. srpnja 1995. i stupio je na snagu 1. ožujka 1998.

                     (2)

                     Odlukom br. 1/2018 (2) Vijeće za pridruživanje donijelo je strateške prioritete EU-a i Tunisa.

                     (3)

                     U razmjeni pisama obje su strane složile da bi valjanost strateških prioriteta EU-a i Tunisa, kao referentnog dokumenta za učvršćivanje partnerstva, trebalo produljiti do donošenja novih ažuriranih strateških prioriteta.

                     (4)

                     U skladu s člankom 80. Sporazuma Vijeće za pridruživanje ovlašteno je donositi odluke radi ostvarenja ciljeva Sporazuma.

                     (5)

                     Vijeće za pridruživanje treba pisanim postupkom donijeti odluku kako bi produljilo valjanost strateških prioriteta dok ne donese nove ažurirane strateške prioritete.

                     (6)

                     Primjereno je utvrditi stajalište koje treba zauzeti u ime Unije u okviru Vijeća za pridruživanje jer će odluka Vijeća za pridruživanje imati pravne učinke.

                     (7)

                     Stajalište Unije u okviru Vijeća za pridruživanje trebalo bi se stoga temeljiti na priloženom nacrtu odluke Vijeća za pridruživanje,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Republike Tunisa, s druge strane, u pogledu produljenja valjanosti strateških prioriteta EU-a i Tunisa dok Vijeće za pridruživanje ne donese nove ažurirane strateške prioritete, temelji se na nacrtu odluke Vijeća za pridruživanje (3).

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 18. listopada 2021.

                  Za Vijeće

                  Predsjednik

               J. BORRELL FONTELLES

            (1)  SL L 97, 30.3.1998., str. 2.

            (2)  Odluka br. 1/2018 Vijeća za pridruživanje od 9. studenoga 2018. o donošenju strateških prioriteta EU-a i Tunisa za razdoblje 2018. – 2020. (SL L 293, 20.11.2018., str. 39.).

            (3)  Vidjeti dokument ST 12265/21 na http://register.consilium.europa.eu.


title: Odluka Vijeća (ZVSP) 2021/1866 od 22. listopada 2021. o izmjeni Odluke 2010/788/ZVSP o mjerama ograničavanja protiv Demokratske Republike Konga

text:
                  25.10.2021

                  HR

                  Službeni list Europske unije

                  L 377/33

         ODLUKA VIJEĆA (ZVSP) 2021/1866
         od 22. listopada 2021.
         o izmjeni Odluke 2010/788/ZVSP o mjerama ograničavanja protiv Demokratske Republike Konga
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir Odluku Vijeća 2010/788/ZVSP od 20. prosinca 2010. o mjerama ograničavanja protiv Demokratske Republike Konga i stavljanju izvan snage Zajedničkog stajališta 2008/369/ZVSP (1),
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 20. prosinca 2010. donijelo Odluku 2010/788/ZVSP.

                     (2)

                     Vijeće sigurnosti Ujedinjenih naroda 29. lipnja 2021. donijelo je Rezoluciju („RVSUN”) 2582 (2021) kojom su izmijenjeni kriteriji za određivanje osoba i subjekata koji podliježu mjerama ograničavanja navedenima u stavcima 9. i 11. RVSUN-a 1807 (2008).

                     (3)

                     Radi provedbe određenih mjera potrebno je daljnje djelovanje Unije.

                     (4)

                     Odluku 2010/788/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            U članku 3. stavku 1. Odluke 2010/788/ZVSP točka i. zamjenjuje se sljedećim:

                        „i.

                        planiranje, vođenje, potpomaganje ili sudjelovanje u napadima na mirovne snage MONUSCO-a ili na osoblje Ujedinjenih naroda, uključujući članove Skupine stručnjaka, ili na medicinsko osoblje ili humanitarno osoblje;”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 22. listopada 2021.

                  Za Vijeće

                  Predsjednik

               G. DOVŽAN

            (1)  SL L 336, 21.12.2010., str. 30.


title: Odluka Vijeća (ZVSP) 2021/1867 od 22. listopada 2021. o izmjeni Odluke 2010/638/ZVSP o mjerama ograničavanja protiv Republike Gvineje

text:
                  25.10.2021

                  HR

                  Službeni list Europske unije

                  L 377/34

         ODLUKA VIJEĆA (ZVSP) 2021/1867
         od 22. listopada 2021.
         o izmjeni Odluke 2010/638/ZVSP o mjerama ograničavanja protiv Republike Gvineje
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 25. listopada 2010. donijelo Odluku 2010/638/ZVSP (1) o mjerama ograničavanja protiv Republike Gvineje.

                     (2)

                     Na temelju preispitivanja Odluke 2010/638/ZVSP te mjere ograničavanja trebalo bi produljiti do 27. listopada 2022.

                     (3)

                     Odluku 2010/638/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Članak 8. stavak 2. Odluke 2010/638/ZVSP zamjenjuje se sljedećim:

                  „2.   Ova Odluka primjenjuje se do 27. listopada 2022. Ona se stalno preispituje. Prema potrebi se produljuje ili mijenja ako Vijeće smatra da njezini ciljevi nisu ispunjeni.”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 22. listopada 2021.

                  Za Vijeće

                  Predsjednik

               G. DOVŽAN

            (1)  Odluka Vijeća 2010/638/ZVSP od 25. listopada 2010. o mjerama ograničavanja protiv Republike Gvineje (SL L 280, 26.10.2010., str. 10.).